PARTIZÁNSKE. Dom na Nábrežnej ulici číslo 207 s 24 bytmi v Partizánskom bude čoskoro minulosťou. Ako radnica pred časom avizovala, v pláne má jeho zbúranie, to by sa malo začať zhruba do troch týždňov. Informoval o tom primátor Partizánskeho Jozef Božik.
"Je to jedno z ďalších opatrení, s ktorými sme začali v roku 2012, a to je boj za práva slušných ľudí, keď mesto Partizánske postupne vytláča asociálov z nájomných bytov," uviedol Božik.
Podľa jeho ďalších slov mesto doposiaľ deložovalo 115 domácností bez náhradného ubytovania. "Myslím si, že to je cesta, ktorá symbolizuje to, že my nebudeme vybývané byty opravovať, my budeme vybývané byty, ktoré sú poškodené, búrať. A v budúcnosti bude priestor na to, aby sme tam postavili nové činžiaky pre slušných ľudí, nie pre asociálne sa správajúcich, ktorí síce môžu byť sociálne odkázaní, ale nemôžu byť neslušní, vulgárni a hlavne nemôžu poškodzovať majetok mesta," dodal.
Bytový dom na Nábrežnej ulici číslo 207 uzatvorila radnica v októbri minulého roka, na jeho zbúranie je v rozpočte mesta vyčlenených 57.000 eur.
Ďalší bytový dom uzatvorila samospráva v marci na Ulici Rudolfa Jašíka, zatvorených je aj niekoľko bytov v dome na Nábrežnej ulici 206. Zvyšnú časť bytov, z ktorých mesto deložovalo domácnosti, zrekonštruovalo a poskytlo nájomcom.